Document ID: /roh_data/filtered/fineweb-2-filterrobots_roh.jsonl.gz/27967

Nos t-shirts dil chor han gia viu megliers temps e cun nies niev logo eis ei aschia ni aschia temps da remplazzar els cun novs.
Suenter rodund quater onns da cant els quals ils t-shirts han midau entginas gadas possessur, ein stai bia gadas ella maschina da lavar, ein ei empau isai ed ord muster. Vitier vegn ch'il chor ei carschius e ch'ei ha buca avunda t-shirts e che nus havein in logo per nies chor. Motiv avunda da procurar per novs t-shirts per mantener ina fatscha unificada ed unica dil chor. Perquei lein nus schar far novs t-shirts.
La finamira ei ch'il chor sepresenta als concerts cun in agen t-shirt che dat era l'identitad visuala al chor.
Nus lein buca stuer dar quen allas famiglias per ils t-shirts ed aschia schanegiar lur cassa. Denton era perquei ch'els vegnan dai vinavon a novas/autras cantaduras e cantadurs sch'els ein daventai memia pigns, respectiv sch'in ni 'autra banduna il chor.
Cun ils daners savein nus cumprar e schar far il squetsch sin ils t-shirts per las cantaduras ed ils cantadurs incl. entginas reservas. Pertgei ils affons creschan ed adina va ei buca si da brattar ils t-shisrts avon maun e tut tenor crescha era il diember da cantaduras e cantadurs vinavon in'auter onn.
Ils daners dalla secunda finamira vegnan mess d'ina vart per cumprar e schar far ils proxims onns t-shisrts per novas cantaduras e cantadurs, ni per remplazzar tals ch'ein buca pli bials.
Il Chor d'affons Sumvitg dat ei dapi 1998. Duront quels 20 onns ei semussau ch'ils affons han plascher da cantar e fan bugen part al chor. Davos il chor stat denton era il publicum che vegn stediamein als concerts. Uonn dumbra il chor tontas cantaduras e cantadurs sco aunc mai. 73 affons fan part dil Chor d'affons Sumvitg. Els vegnan cunzun ord las vischnauncas da Sumvitg e Trun, denton dat ei era cantaduras e cantadurs che vegnan ord prest tut las vischnauncas da Tujetsch tochen Laax.